Osnovna škola Vladimira Nazora Pazin

**Zapisnik**

**sa sastanka Vijeća učenika Osnovne škole Vladimira Nazora Pazin, održanog 15. studenoga 2019. godine u Pazinu s početkom u 12 sati**

Sastanku su prisustvovale ravnateljica Zdenka Turkalj – Čohilj, pedagoginja Barbara Močibob, psihologinja Jasna Matošević, psihologinja pripravnica Iva Gortan, pedagoginja pripravnica Lea Ferlin te predstavnici učenika:

|  |
| --- |
| **MŠ Pazin** |
| Fabijan Kolić (1.a) |
| Mihael Hek (2.a, zamjenik predstavnice Eme Šuran, 2.a) |
| Lucia Grabrović (3.b) |
| Mia Brečević (4.b) |
| Nina Selar (5.b) |
| Atilio Marečić (6.b) |
| Mia Kranjčić (7.d, zamjenica predstavnika Raula Merlete,7.d) |
| Sven Stanković (8.a) |
| **PŠ Cerovlje** |
| Ana Paulović (3.r) |
| Niko Bevčar (4.r) |
| **PŠ Karojba** |
| Julija Puljić (6.r) |
| **PŠ Tinjan** |
| Benjamin Antolović (3.r) |
| Sara Deltin (6.r) |
| **PŠ Trviž** |
| David Hek (4.r) |
| Marija Brajković (7.r) |
| **PŠ Sveti Petar u Šumi** |
| Ana Kirin (4.r) |
| Ivan Kolić (7.r, zamjenik predstavnice Marijane Bratulić, 8.r) |
| **PŠ Lupoglav** |
| Leana Kuharić (4.r) |
| Karla Vlah (8.r) |
| **PŠ Motovun** |
| Karlo Benvenuti (4.r) |
| Oscar Pišak (8.r) |

**Dnevni red:**

1. **Konstituiranje Vijeća učenika**
2. **Upoznavanje s odredbama Statuta o Vijeću učenika**
3. **Izbor predsjednika i zamjenika Vijeća učenika**
4. **Prijedlozi za Godišnji plan i program rada Vijeća učenika**
5. **Primjedbe i prijedlozi učenika vezano za rad Škole i unapređenje rada**

Ad1) Nakon pojedinačnog predstavljanja svih prisutnih: ravnateljice Zdenke Turkalj – Čohilj, pedagoginje Barbare Močibob, psihologinje Jasne Matošević, psihologinje pripravnice Ive Gortan, pedagoginje pripravnice Lee Ferlin i 21 predstavnika u Vijeću učenika, ravnateljica Zdenka Turkalj – Čohilj je objasnila tko čini Vijeće učenika. Konstatirala je da je prisutan 21 učenik od ukupno 22 učenika te da je Vijeće učenika konstituirano.

Ad2) Pedagoginja Barbara Močibob upoznala je prisutne s odredbama Statuta o Vijeću učenika, ulozi i zadacima Vijeća i obavezi prijenosa informacija u svoje škole i razredna odjeljenja.

Ad3) Za izbor predsjednika i zamjenika Vijeća učenika predloženi su sljedeći učenici: Raul Merleta, kojeg je mijenjala Mia Kranjčić (MŠ Pazin, 7.d razred), Atilio Marečić (MŠ Pazin, 6.b razred), Nina Selar (MŠ Pazin, 5.b razred) i Marija Brajković (PŠ Trviž, 7. razred).

Javnim glasovanjem izabrani su predsjednik Vijeća učenika Raul Merleta, kojeg je mijenjala Mia Kranjčić (9 glasova) i zamjenica predsjednika Marija Brajković (8 glasova).

Ad4) Pedagoginja Barbara Močibob upoznala je Vijeće učenika s prijedlogom plana rada Vijeća učenika za školsku 2019./2020. godinu.

Zbog teritorijalne rasprostranjenosti i teškoća oko organizacije prijevoza po školama će se sastajati predstavnici razrednih odjela koji će se s pitanjima i primjedbama obratiti Vijeću učenika.

Ad5) Prisutni članovi Vijeća učenika iznijeli su svoje primjedbe i prijedloge:

Učenica PŠ Trviž, Marija Brajković, ukazala je na nedostatak školskog majstora za različite popravke u školi te je napomenula kako škola počinje s radom vrlo rano u odnosu na druge područne škole – nulti nastavni sat počinje već u 7:00 sati. Iznijela je i potrebu za sportskom dvoranom te za proširenjem školskog prostora, posebice kuhinje. Naglasila je i potrebu za radom u jednoj smjeni, jer trenutno PŠ Trviž radi u dvije smjene. Učenici su iznijeli i potrebu za novim zvučnicima i miševima. Pedagoginja Barbara Močibob osvrnula se na problematiku zabrane zapošljavanja tehničkog osoblja od strane Ministarstva, posebice kućnih majstora, spremačica i kuharica. Istakla je kako je trenutno ovo jedan od vodećih problema u našoj Školi uz nadu da će Ministarstvo prepoznati složenost i veličinu naše Škole i na temelju toga odobriti zapošljavanje navedenih kadrova.

Učenica MŠ Pazin, Mia Kranjčić (koja je mijenjala Raula Merletu), ukazala je na potrebu za proširenjem mjesta za sjedenje ili odmaranje na hodnicima škole. Osim toga, učenicima su školske torbe često jako teške pa je prijedlog da se učenici s učiteljima dogovore oko knjiga koje trebaju određeni dan nositi u školu. Učenici su predložili uređenje školskog parka. Pedagoginja Barbara Močibob je podržala ideju oko uređenja školskog parka te učenicima ukazala na problematiku financiranja uređenja s obzirom na visoke iznose troškova uklanjanja i rezanja starih grana u parku. Svi su se prisutni složili kako je to veliki financijski trošak i možda trenutno nije prioritet. Osim toga, dogovoreno je da će Škola tražiti donaciju vezano za dodatne školske klupice i uređenje kutaka za odmor na hodnicima jer svi primjećuju koliko učenici vole sjediti u postojećim foteljama na 1. katu i u prizemlju.

Ana Kirin, učenica PŠ Sveti Petar u Šumi, se požalila na problem povezivanja s internetom u školi na što je pedagoginja Barbara Močibob istakla kako je upravo u tijeku postavljanje bežične mreže za učenike u svim našim školama te bi na taj način trebao biti riješen problem slabe internetske veze. Izrazila je i potrebu za nabavom novih knjiga i opremanjem školske knjižnice, s obzirom da trenutno nema dovoljno knjiga za sve učenike pa nerijetko moraju posuđivati knjige jedni od drugih ili se snalaziti na druge načine. Istakla je i problematiku vraćanja knjiga s obzirom da školska knjižničarka nije svaki dan u njihovoj područnoj školi pa ponekad učenici nisu u mogućnosti vratiti knjigu na vrijeme kako bi ostali mogli podignuti i na vrijeme pročitati lektiru. Učenici su rekli kako nerijetko koriste *web* stranicu „lektire.hr“ i predložili su Ani da o tome informira ostale učenike s obzirom da na toj web stranici imaju mogućnost čitati lektiru online. Osim toga, izrazila je potrebu za novim školskim klupama u učionici prvog razreda jer se djeca igraju s autićima te ih na taj način oštećuju. Predstavnici PŠ Sveti Petar u Šumi predložili su organiziranje većeg broja izleta i nastave na terenu, odnosno na otvorenom.

Učenici PŠ Karojba objasnili su kako u okrugu škole imaju mnogo neiskorištenog prostora te su iznijeli želju za klupicama koje bi se mogle napraviti od starog drva. Dodali su kako bi voljeli imati školske ormariće, na što je pedagoginja Barbara Močibob istakla kako je su ormarići već dugogodišnja želja svih učenika. Upitala je predstavnike PŠ Motovun (koji su dobili školske ormariće) o tome koliko učenici koriste ormariće i koja su njihova iskustva. Učenici su objasnili kako ih ne koriste u mjeri u kojoj su mislili da hoće. Povremeno si puste opremu za TZK i likovni, ali u principu knjige i dalje nose doma. Nadalje, iznijeli su problem starih grana koje padaju oko škole. Ponovno su, poput učenika PŠ Trviž, istaknuli potrebu za školskim majstorom te su se požalili na neprestano mijenjanje kuharica u školskoj kuhinji.

Učenici PŠ Cerovlje su izrazili želju da se iz školskog jelovnika izbaci tradicionalno jelo *jota* te istaknuli da im se to jelo ne sviđa.

Pedagoginja Barbara Močibob se zahvalila svim prisutnima i zaključila je sastanak Vijeća učenika.

Pazin, 15. studenog 2019.

Zapisničar:

Lea Ferlin,

pedagoginja pripravnica